በክልሉ የሆቴል ኢንዱስትሪው በዕውቀትና በመርህ እየተመራ እንዳልሆነ ተመላከተ፡፡
በ2007/08 ዓ.ም የፌዴራል ባህልና ቱሪዝም ሚኒስቴር ከዓለም ቱሪዝም ድርጅት ጋር በመቀናጀት አዲስ አበባን ጨምሮ በሌሎች ክልል ከተሞች የሆቴሎች የኮከብ ደረጃ ምደባ መስጠት መጀመሩ ይታወሳል፡፡ ለ54 ሆቴል የኮከብ ምደባ ተደርጎላቸውም ነበር፡፡ ከዚያ በኋላም በሀገር አቀፍ ደረጃ በሁለት ዙር የሆቴል ደረጃ ምደባ ተከናውኗል፡፡በሆቴሎች ከመኝታ ክፍል ጀምሮ በተለያዩ ክፍሎች ከሚሰጡት አገልግሎቶች፣ የግቢ ገጽታ፣ የቀለም፣ የጽዳትና ውበት፣ የመጠን፣ የርዝመት፣ የወርድና ሌሎችም መመዘኛ መስፈርቶች ታይተው ደረጃው እንደሚሰጥ ከአማራ ክልል ባህልና ቱሪዝም ቢሮ የቱሪስት አገልግሎት ብቃት ማረጋገጥ ዳይሬክቶሬት ያገኘነው መረጃ ያመላክታል፡፡የኮከብ ደረጃም ሲሰጥ በአገልግሎት አሰጣጥ ቅልጥፍናና ጥራት ልዩነት እንደሚኖር ተጠቅሷል፡፡ ለአብነት ባለአንድና ባለሁለት ኮከብ ሆቴል መዋኛ ገንዳ እንዲኖራቸው አይገደዱም፤ በአንጻሩ ኮከብ አራትና አምስት የተሰጣቸው መዋኛ ገንዳ እንዲኖራቸው ይፈለጋል፡፡ከባህልና ቱሪዝም ሚኒስቴር ቱሪስት አገልግሎቶች ብቃት ማረጋገጥና ደረጃ ምደባ ዳይሬክቶሬት ያገኘነው መረጃ ደግሞ የእሳትና ድንገተኛ አደጋ መከላከያና መቆጣጠሪያ ዘዴዎች፣ ጽዳትና የንጽሕና አጠባበቅ ሥርዓትና ሌሎች መስፈርቶች ይሟሉ እንጂ አንድ ወይም ሁለት መዝናኛ ስፍራ አለመኖራቸው ለኮከብ ደረጃው ማግኘት የነበረባቸውን ነጥብ እንዳያገኙ ብቻ የማድረግ ተፅዕኖ እንዳለው አመላክቷል፡፡ ለምሳሌ አንድ ሆቴል አብዛኛውን መመዘኛ መስፈርቶች አሟልቶ መዋኛ ገንዳ ስለሌለው ብቻ የአራተኛ ወይም አምስተኛ ኮከብ ደረጃውን ሊከለከል እንደማይችል መረጃው ያሳያል፡፡ከዚህ አኳያ ሲቃኝ በአማራ ክልል የሆቴል አገልግሎት በዕውቀትና መርህ ላይ ተመሥርተው እየተከፈቱ እንዳልሆነ የአማራ ክልል ባህልና ቱሪዝም ቢሮ ቱሪስት አገልግሎት ብቃት ማረጋገጥ ዳይሬክተር አበራ ባልዳ ገልጸዋል፡፡ አብዛኛው ባለሀብት ገንዘብ ስላለው ብቻ ሆቴል መክፈት እንደሚፈልግም ጠቁመዋል፡፡መሟላት የሚገባቸው ቅድመ ሁኔታዎች፣ ቦታ፣ ሙያዊ ድጋፍና የማማከር ሥራ ሳይከናወን ወደ ግንባታ እንደሚገባም ነው የገለጹት፡፡ የሆቴል ግንባታ ሥራውን (ፕሮጀክቱን) ፈቃድ የሚሰጠውና የሚቀበለው ኢንዱስትሪና ኢንቨስትመንት ቢሮ ነው፡፡ በዚህም ተቀናጅተው እየሠሩ እንዳልሆነ ተናግረዋል፡፡ ኢንዱስትሪና ኢንቨስትመንት ቢሮ ሆቴል መገንባት እንፈልጋለን የሚለው ጥያቄ ከባለሀብቶች ሲቀርብለት ወደ ባህልና ቱሪዝም ቢሮ መላክ እንዳለበትም ጠቅሰዋል፤ ነገር ግን ተግባቦቱና መናበቡ ድክመት እንዳለበት አመላክተዋል፡፡ የስምምነት ፊርማ ተካሂዶም ለውጥ አልታየበትም ይላሉ፡፡በዚህ ወቅት የሆቴል ማስፋፊያ እንዲፈቀድ የድጋፍ ደብዳቤ ጥያቄ ጋጋታ መኖሩን አንስተው አስቀድሞ ግን ደረጃቸውን በጠበቀ ሁኔታ ቢገነቡ እየተፈጠሩ ያሉ ችግሮች እንደማይከሰቱ አስረድተዋል፡፡ በውጤቱም በደረጃ ምዘናው 50 ከመቶ ሆቴል ኮከብ ውስጥ እየገባ እንዳልሆነ አስረድተዋል፡፡ ከንድፍ ጀምሮ ስህተቶች ስለሚሠሩ ግንባታው ተጠናቅቆ ወደ አገልግሎት ከገቡ በኋላ ለማስተካከል አዳጋች እንደሚያደርገው አንስተዋል፡፡ባሉት ግብዓቶች ለማስተካከል ሲሞከርም ባለሀብቶች ወጪ ላለማውጣት የፈቃደኝነት ችግር እንደሚስተዋልባቸው ተናግረዋል፡፡ በሁለት ዙር በተካሄደው ምዘና በክልሉ 32 ሆቴል ከአንድ እስከ አራት ኮከብ ደረጃ ውስጥ ገብተዋል፡፡ለቱሪዝም ነክ መስኮች ፈቃድ ሲሰጥ ለሚገነባበት ስፍራ ተቋማት አስፈላጊውን ክትትልና ድጋፍ እንዲያደርጉ ደብዳቤ እንደሚጻፍ የክልሉ ኢንዱስትሪና ኢንቨስትመንት ቢሮ የኢንቨስትመንት ፈቃድ ባለሙያ ታደሰ በላይ አመላክተዋል፡፡ ከሚመለከተው የከተማም ይሁን የወረዳ መዋቅር የባህልና ቱሪዝም ቢሮ መረጃዎችን መውሰድ እንደሚችልም አቶ ታደሰ ተናግረዋል፡፡ በሕዝብ ተወካዮች ምክር ቤት በጸደቀው ዓዋጅ መሠረት ፈቃድ ከመሰጠቱ በፊት ባህልና ቱሪዝም ቢሮ ዕውቅና ይኑረው የሚል ቅድመ ሁኔታ አለመቀመጡንም ጠቅሰዋል፡፡ ይህም የአሠራር ችግር እንደሆነ መረዳት ይቻላል፡፡ወደፊት ግን ፈቃድ ከመሰጠቱ በፊት የሚለው አካሄድ በኃላፊዎች ደረጃ ከታመነበት መተግበር እንደሚችልና ዓዋጁ ግን እንደማያዝዝ ገልጸዋል፡፡ መረጃ የማይደርስ ከሆነ የታችኛውን መዋቅር ማስተካከል አንድ የመፍትሔ ሐሳብ መሆኑንም ባለሙያው አንስተዋል፡፡